Alparslan Türkeş
Alparslan Türkeş (asl ismi: Ali Arslan; 1917-yil 25-noyabr, Nikosiya – 1997-yil 4-aprel, Anqara) ― turk siyosatchisi. Harbiy faoliyati davrida 27-May davlat toʻntarishida faol ishtirok etgan. Harbiy xizmatdan soʻng Bosh vazir oʻrinbosari, Milliy Harakat partiyasining (Cumhuriyetçi Köylü Millet Partisi) asoschisi va birinchi raisi sifatida faoliyat yuritdi. Türkeş 1963-yilda millatchi doiralarni birlashtirish maqsadida „Turk Tinchlik va Yuksalish Jamiyati“ ga asos soldi. Uning siyosat olamiga kirib kelishi 1965-yilda Respublika dehqon millati partiyasiga (CKMP) qoʻshilish orqali boshlanib, shu yilning oʻzidayoq partiya rahbari etib saylandi. U ilk bor 1965-yil Turkiyadagi umumiy saylovlarda CKMPning Anqara deputati sifatida parlamentga kirdi. Türkeş 1966-yilgi Turkiya prezidentlik saylovlarida ham oʻz nomzodini qoʻydi, ammo saylanmadi. 1975-yildan keyin Milliyetçi Cephe deb nomlangan koalitsiya hukumatlarida bosh vazir oʻrinbosar boʻlib ishladi. Biografiyasi Alparslan Türkeş 1917-yil 25-noyabrida Tuzlalik Ahmet Hamdi Bey va Fatma Zehra Hanım oilasida dunyoga keldi. Uning asl ismi Ali Arslan boʻlib, shuningdek, baʼzi manbalarda Husayn Feyzulloh deb keltirilgan. Bobosi Qayserining Pinarboshi tumanidagi Koʻshkerli qishlogʻidan boʻlib, yer masalasi tufayli 1860-yillarda Sulton Abdülaziz tomonidan Kiprga surgun qilingan. Otasi Ahmet Hamdi Bey Famagusta yaqinidagi Tuzla shahridan, onasi Fatma Zehra Xonim esa Larnaka shahridan edi. Biroq Hrant Dink Türkeş asli arman ekanligini va uning Kiprlik musulmon er-xotin tomonidan asrab olingan sivaslik bir yetim bola ekanligi haqida aytib oʻtgan. Bugungi kunda Alparslan Türkeş tugʻilib, oʻsgan uy TİKA tomonidan restavratsiya qilindi va 2019- yilda uy muzeyga aylantirildi. Uy Lusignan uyiga tutashgan boʻlib, bugungi kunda muzey sifatida aholiga xizmat koʻrsatib kelmoqda.